༄༅།།ངེས་དོན་མཁས་བཙུན་བཟང་པོའི་བདག་ཉིད་ལུང་རྟོགས་བསྟན་པའི་གསལ་བྱེད།སྐྱབས་རྗེ་མཁན་ཟུར་ཨ་མཆོག་རྡོ་རྗེ་འཆང་སྐུ་འཕྲེང་བཞི་བ་༧རྗེ་བཙུན་བློ་བཟང་ཐུབ་བསྟན་འཕྲིན་ལས་མཁྱེན་རབ་ཡེ་ཤེས་རྒྱ་མཚོ་དཔལ་བཟང་བོ་མཆོག་གི་ཞལ་སྔ་ནས་ཀྱི་སྐུ་གསུང་ཐུགས་ཀྱི་རྣམ་པར་ཐར་བ་རྒྱ་མཚོ་ལྟ་བུ་ལས།ཆ་ཤས་ལས་ཀྱང་ཕྲ་མོ་ཙམ་ཞིག་དད་གསུམ་མེ་ཏོག་གི་འདབ་མ་མངོན་པར་བཞད་པའི་རྟེན་དུ་བརྗོད་ན།བསིལ་ལྡན་ཀཻ་ལ་ཤ་ཡི་ཞིང་ཁམས་མདོ་སྨད་ས་ཡི་ཐིག་ལེ་རྒྱལ་མོ་ཚ་བ་རོང་གི་སའི་ཆར་༡༩༤༥ལོར་ཅོག་ཙེའི་ཁྲོ་སྐྱབས་ཉ་ཚང་ཞེས་པའི་ཁྱིམ་དུ་མཚན་དཔེའི་མཛེས་སྐུ་པད་མ་དཀར་པོའི་ལྗོན་པ་དང་བོར་བཞད།འཁྲུངས་ཁྱིམ་གྱི་སྒོའི་ཐད་གར་བྲག་ངོས་སུ་རྡོ་དཀར་གྱི་ཨ་ཡིག་རང་བྱོན་བདུན་དོད་པ་སོགས་ངོ་མཚར་བའི་རྟགས་མཚན་མང་བོ་བྱུང་།ཀུན་གཟིགས་པཎ་ཆེན་ཐམས་ཅན་མཁྱེན་པ་སྐུ་ཕྲེང་བཅུ་བ་ཆེན་པོ་༧རྗེ་བཙུན་བློ་བཟང་འཕྲིན་ལས་ལྷུན་གྲུབ་ཆོས་ཀྱི་རྒྱལ་མཚན་དཔལ་བཟང་པོས་མངོན་སུམ་སྒྲིབ་མེད་ཡེ་ཤེས་སྤྱན་གྱིས་མངོན་པར་གཟིགས་ཏེ།ལུང་བསྟན་བྱིན་གྱིས་བརླབས་པའི་དགེ་མཚན་དུ་མའི་རྟེན་འབྲེལ་གྱི་སྒོ་འཕར་ཡངས་བོར་ཕྱེས་ཏེ།སྐུ་ཕྲེང་གོང་མ་རིམ་བྱོན་གྱི་མཚན་སྙན་ཨ་ཀ་རུའི་དྲི་བསུང་འཐུལ་བའི་མཚན་གྱི་ཅོད་པན་གསོལ་ཞིང་།གདན་ས་ཆེན་པོ་འཇམ་དབྱངས་སྨྲ་བའི་སེང་གེའི་གླིང་གི་མི་འཇིགས་ཆོས་ཀྱི་ཁྲི་ལ་ཞབས་ཟུང་རྩིབས་སྟོང་འཁོར་ལོའི་རི་མོ་ཉེ་བར་འཁོད།